CELEX: 32016D2296
Language: lt
Date: 1481846400000
Title: 2016 m. gruodžio 16 d. Komisijos įgyvendinimo sprendimas (ES) 2016/2296, kuriuo įsteigiama nepriklausoma ekspertų grupė „Bendro Europos dangaus“ iniciatyvos veiklos rezultatų apžvalgos įstaigos funkcijoms vykdyti

17.12.2016   
            
            
               LT
            
            
               Europos Sąjungos oficialusis leidinys
            
            
               L 344/92
            
         KOMISIJOS ĮGYVENDINIMO SPRENDIMAS (ES) 2016/2296
   2016 m. gruodžio 16 d.
   kuriuo įsteigiama nepriklausoma ekspertų grupė „Bendro Europos dangaus“ iniciatyvos veiklos rezultatų apžvalgos įstaigos funkcijoms vykdyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (pagrindų reglamentas) (1), ypač į jo 11 straipsnio 2 dalį,
   kadangi:
   
               (1)
            
            
               „Bendro Europos dangaus“ iniciatyvos veiklos rezultatų apžvalgos įstaiga savo darbu padeda tobulinti Europos oro eismo valdymo tinklą, visų pirma teikdama Komisijai nešališkas įrodymais pagrįstas rekomendacijas dėl oro navigacijos paslaugų teikimo Sąjungos ir vietos lygmenimis ir dėl tinklo funkcijų vykdymo. Veiklos rezultatų apžvalgos įstaigos pagalba yra labai reikalinga siekiant įgyvendinti šiuos tikslus: sukurti bendrą Europos dangų, kurio iniciatyvos pagrindiniai skatinamieji veiksniai – pagal Komisijos įgyvendinimo reglamentą (ES) Nr. 390/2013 (2) nustatytas veiklos rezultatų planas (įskaitant tolesnius būtinus veiksmus, kurių imamasi atsižvelgiant į iki šiol sukauptą jo taikymo patirtį) ir pagal Komisijos įgyvendinimo reglamentą (ES) Nr. 391/2013 (3) nustatyta glaudžiai susijusi mokesčių sistema, ir bendresne prasme įgyvendinti Komisijos aviacijos strategijos tikslą (4);
            
         
               (2)
            
            
               pagal Komisijos įgyvendinimo sprendimą 2014/672/ES (5) dabartinė veiklos rezultatų apžvalgos įstaiga savo funkcijas baigs vykdyti 2016 m. gruodžio 31 d. Komisija turėtų paskirti naują veiklos rezultatų apžvalgos įstaigą, kuri galėtų po tos datos toliau padėti Komisijai ir nacionalinėms priežiūros institucijoms. Tas paskyrimas turėtų galioti 2017 m. sausio 1 d. – 2024 m. gruodžio 31 d., kad numačius pakankamai ilgą laikotarpį būtų užtikrintas veiklos tęstinumas ir stabilumas, o kartu būtų nustatytas ataskaitinius laikotarpius atitinkantis laikotarpis, kaip reikalaujama Įgyvendinimo reglamento (ES) Nr. 390/2013 3 straipsnio 1 dalyje;
            
         
               (3)
            
            
               atsižvelgiant į tai, kad tas laikotarpis apima antrąjį ir trečiąjį ataskaitinius laikotarpius, atnaujinant narystę veiklos rezultatų apžvalgos įstaigoje visais atvejais turėtų būti užtikrintas sklandus pereinamasis laikotarpis ir patirties bei turimų žinių tęstinumas;
            
         
               (4)
            
            
               siekiant sustiprinti veiklos rezultatų apžvalgos įstaigos nešališkumą, turėtų būti įsteigta nepriklausoma ekspertų grupė: ji padėtų įgyvendinti veiklos rezultatų planą ir būtų paskirta vykdyti veiklos rezultatų apžvalgos įstaigos funkcijas;
            
         
               (5)
            
            
               Reglamento (EB) Nr. 549/2004 11 straipsnio 2 dalyje bendrai nurodoma, kad veiklos rezultatų apžvalgos įstaigos vaidmuo susijęs su veiklos rezultatų plano įgyvendinimu. Įgyvendinimo reglamento (ES) Nr. 390/2013 3 straipsnyje jos užduotys ir veikla aptariamos smulkiau, tačiau neišsamiai. Tam tikros užduotys jai paskiriamos ir Europos Parlamento ir Tarybos reglamento (ES) Nr. 598/2014 (6) 6 straipsnio 1 dalimi. Remiantis tomis nuostatomis ir siekiant aiškumo bei išsamumo, dabar turėtų būti išvardytos visos veiklos rezultatų apžvalgos įstaigos užduotys. Veiklos rezultatų apžvalgos įstaiga turėtų padėti Komisijai teikdama rekomendacijas, dalykines žinias ir kitas paslaugas. Šiuo tikslu ji turėtų koordinuoti veiksmus su nacionalinėmis priežiūros institucijomis. Be to, gavusi nacionalinių priežiūros institucijų prašymą, ji turėtų joms teikti pagalbą;
            
         
               (6)
            
            
               kad veiklos rezultatų apžvalgos įstaiga veiktų našiai ir veiksmingai, jai turėtų padėti Komisijos paskirtas sekretoriatas;
            
         
               (7)
            
            
               veiklos rezultatų apžvalgos įstaigos nariai turėtų būti aukštos kvalifikacijos specialistai, turintys tinkamą kompetenciją pagrindinėse veiklos srityse. Jie, išskyrus pirmininką, turėtų būti atrinkti paskelbus kvietimą teikti paraiškas ir atlikus atrankos procedūrą, laikantis objektyvumo, lygių galimybių ir skaidrumo principų ir rūpinantis faktinių ar galimų interesų konfliktų aptikimu, ir turėtų būti skiriami individualiai. Pirmininką vidaus administracine tvarka turėtų skirti Komisija, atsižvelgdama į jo konkrečias užduotis bei pareigas ir kartu laikydamasi tų principų bei rūpindamasi minėtų konfliktų aptikimu;
            
         
               (8)
            
            
               atsižvelgiant į tų narių kvalifikaciją ir dalykines žinias, jiems keliamus reikalavimus būti nešališkais ir neturėti interesų konfliktų, taip pat į tai, kad jie skiriami individualiai, ir į jų darbo svarbą, tiems nariams, išskyrus pirmininką, turėtų būti ne tik kompensuojamos išlaidos, bet ir mokamas jiems pavedamoms atlikti užduotims proporcingas atlyginimas. Pirmininkui atlyginimas turėtų būti mokamas ir išlaidos kompensuojamos Komisijos vidaus administracine tvarka;
            
         
               (9)
            
            
               todėl taip pat tikslinga veiklos rezultatų apžvalgos įstaigos veiklą ir jai teikiamos administracinės ir techninės paramos sąnaudas finansuoti iš Sąjungos biudžeto;
            
         
               (10)
            
            
               veiklos rezultatų apžvalgos įstaigos darbui reikalinga prieiga prie Įgyvendinimo reglamente (ES) Nr. 390/2013 nurodytų su veiklos rezultatais susijusių duomenų, kuriuos turi Eurokontrolė. Todėl Komisija kartu su Eurokontrole turėtų nustatyti tinkamas priemones, kuriomis užtikrintų prieigą prie tų duomenų, įskaitant jų rinkimą, tvirtinimą, išankstinę analizę ir teikimą. Tomis priemonėmis pagal Tarybos sprendimą (ES) 2015/2394 (7) turi būti pripažintas europinis veiklos rezultatų peržiūros mastas;
            
         
               (11)
            
            
               siekiant užtikrinti tinkamą veiklos rezultatų apžvalgos įstaigos veikimą, turėtų būti nustatytos tinkamos taisyklės dėl jos darbo tvarkos taisyklių ir ataskaitų Komisijai teikimo. Be to, turėtų būti nustatytos informacijos atskleidimo taisyklės;
            
         
               (12)
            
            
               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (8);
            
         
               (13)
            
            
               pasibaigus šiame sprendime nustatytam veiklos rezultatų apžvalgos įstaigos paskyrimo laikotarpiui, šis sprendimas nebeturėtų būti taikomas;
            
         
               (14)
            
            
               šiame sprendime nustatytos priemonės atitinka Reglamento (EB) Nr. 549/2004 5 straipsnio 1 dalimi įsteigto Bendro Europos dangaus komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Veiklos rezultatų apžvalgos įstaigos paskyrimas
   1.   2017 m. sausio 1 d. – 2024 m. gruodžio 31 d. laikotarpiui įsteigiama nepriklausoma ekspertų grupė oro navigacijos paslaugų ir tinklo funkcijų veiklos rezultatų bendrame Europos danguje klausimais.
   2.   1 dalyje nurodyta ekspertų grupė paskiriama 2017 m. sausio 1 d. – 2024 m. gruodžio 31 d. laikotarpiu vykdyti „Bendro Europos dangaus“ iniciatyvos veiklos rezultatų apžvalgos įstaigos funkcijas.
   2 straipsnis
   Užduotys
   Veiklos rezultatų apžvalgos įstaigos užduotys:
   
               a)
            
            
               padėti Komisijai įgyvendinti veiklos rezultatų planą, visų pirma Įgyvendinimo reglamento (ES) Nr. 390/2013 3 straipsnio 3 dalyje ir 6 straipsnio a punkte nurodytą veiklą;
            
         
               b)
            
            
               Komisijai paprašius, pagal Įgyvendinimo reglamento (ES) Nr. 390/2013 3 straipsnio 4 dalį teikti ad hoc informaciją arba ataskaitas su veiklos rezultatais susijusiais klausimais;
            
         
               c)
            
            
               Komisijai paprašius, padėti jai nustatyti prieigos prie Įgyvendinimo reglamento (ES) Nr. 390/2013 21 ir 22 straipsniuose nurodytų su veiklos rezultatais susijusių duomenų būdus;
            
         
               d)
            
            
               nacionalinėms priežiūros institucijoms paprašius, padėti joms įgyvendinti veiklos rezultatų planą, teikiant nepriklausomą nuomonę su veiklos rezultatais susijusiais klausimais ir nustatant orientacinių verčių, pagal kurias būtų nustatomi tiksliniai rodikliai, intervalus pagal Įgyvendinimo reglamento (ES) Nr. 390/2013 3 straipsnio 6 dalies b ir c punktus;
            
         
               e)
            
            
               kompetentingoms institucijoms paprašius, padėti joms įvertinti triukšmingumą oro uostuose, už kuriuos jos yra atsakingos, pagal Reglamento (ES) Nr. 598/2014 6 straipsnio 1 dalį.
            
         3 straipsnis
   Patariamasis vaidmuo
   1.   Komisija gali konsultuoti veiklos rezultatų apžvalgos įstaigą visais klausimais, susijusiais su oro navigacijos paslaugų ir tinklo funkcijų veiklos rezultatais bendrame Europos danguje.
   2.   Veiklos rezultatų apžvalgos įstaiga pagal Įgyvendinimo reglamento (ES) Nr. 390/2013 3 straipsnio 5 dalį gali savo iniciatyva Komisijai teikti ataskaitas ir veiklos rezultatų plano tobulinimo rekomendacijas.
   4 straipsnis
   Įstaigos sudėtis ir narių bei pirmininko skyrimas
   1.   Veiklos rezultatų apžvalgos įstaigą sudaro devyni nariai, įskaitant pirmininką.
   2.   Nariai, išskyrus pirmininką, – tai po atrankos procedūros, grindžiamos kvietimu teikti paraiškas, individualiai paskirti asmenys.
   3.   Narius, išskyrus pirmininką, iš specialistų, turinčių atitinkamą kompetenciją ir atsiliepusių į kvietimą teikti paraiškas, tarpo Komisijos vardu skiria Komisijos Mobilumo ir transporto generalinio direktorato generalinis direktorius, prieš tai dėl numatomo skyrimo pasikonsultavęs su valstybėmis narėmis. Priede pateikiamas nebaigtinis atrankos ir tinkamumo kriterijų sąrašas.
   4.   Veiklos rezultatų apžvalgos įstaigos pirmininką – atitinkamą kompetenciją turintį specialistą – Komisijos vardu administracine tvarka skiria Komisijos Mobilumo ir transporto generalinio direktorato generalinis direktorius, prieš tai pasikonsultavęs su valstybėmis narėmis. Pirmininkas atstovauja veiklos rezultatų apžvalgos įstaigai ir pirmininkauja jos posėdžiams.
   5.   Pirmininko ir kitų narių kadencija trunka dvejus metus ir gali būti atnaujinta du kartus. Vienu metu negali būti atnaujinta daugiau kaip dviejų trečdalių narių kadencija.
   6.   Narys, kuris nebegali veiksmingai dalyvauti veiklos rezultatų apžvalgos įstaigos svarstymuose, kuris atsistatydina arba neatitinka 5 ir 6 straipsniuose nustatytų sąlygų, likusiam jo kadencijos laikui gali pagal atitinkamai 2, 3 ir 4 dalis būti pakeistas kitu nariu.
   7.   Komisijos Mobilumo ir transporto generalinio direktorato generalinis direktorius gali Komisijos vardu parengti tinkamų kandidatų rezervo sąrašą; šis gali būti naudojamas skiriant asmenis, kurie pakeis narius, išskyrus pirmininką. Prieš įrašydamas narius į rezervo sąrašą, jis prašo jų sutikimo.
   8.   Asmenų, paskirtų veiklos rezultatų apžvalgos įstaigos nariais, vardai ir pavardės skelbiami Europos Sąjungos oficialiajame leidinyje.
   9.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Narystės principai
   1.   Veiklos rezultatų apžvalgos įstaiga ir jos nariai, atlikdami užduotis pagal šį sprendimą, yra nešališki ir veikia visuomenės interesų labui bei nepriklausomai nuo bet kokios išorės įtakos. Todėl nariai pasirašo pareiškimą, kuriuo jie įsipareigoja siekti šio tikslo vykdydami savo funkcijas veiklos rezultatų apžvalgos įstaigoje.
   2.   Nariai nepaveda savo pareigų eiti jokiam kitam asmeniui.
   3.   Kaip nustatyta 4 straipsnio 2 dalyje nurodytame kvietime teikti paraiškas, asmenys, teikiantys paraiškas būti paskirti nariais, pateikia interesų deklaraciją, kurioje nurodo visas aplinkybes, dėl kurių galėtų kilti interesų konfliktas. Visas tokias aplinkybes laiku – prieš jo paskyrimą – turi nurodyti ir pirmininku paskirtinas asmuo. Visi tie asmenys toje deklaracijoje nurodo bent visus susijusius profesinius ir finansinius interesus ir aplinkybes, kuriomis jų interesai gali trukdyti arba gali būti pagrįstai laikomi trukdančiais jiems, kaip veiklos rezultatų apžvalgos įstaigos nariams, veikti nešališkai ir visuomenės interesų labui.
   4.   Siekiant įvertinti interesų konflikto tikimybę, atsižvelgiama į keletą veiksnių, įskaitant asmens interesų pobūdį, tipą ir svarbą, taip pat tai, kiek galima pagrįstai tikėtis, kad interesas turės įtakos asmens teikiamoms rekomendacijoms ir apskritai veiklos rezultatų apžvalgos įstaigos sprendimų priėmimo procesui. Laikoma, kad interesas yra nereikšmingas arba minimalus, jei jis greičiausiai netrukdys arba pagrįstai manoma, kad netrukdys asmens gebėjimui veikti nešališkai ir visuomenės interesų naudai teikiant rekomendacijas Komisijai.
   5.   Komisija paskirtų narių interesų deklaracijos formas viešai paskelbia tam skirtoje svetainėje. Turi būti imtasi techninių priemonių, kuriomis paieškos sistemoms būtų nurodyta interesų deklaracijų formų tarp paieškos rezultatų nerodyti.
   6.   Nariai laikosi įpareigojimo išlaikyti profesinę paslaptį ir Komisijos saugumo taisyklių, susijusių su Sąjungos įslaptintos informacijos apsauga, nustatytų Komisijos sprendimuose (ES, Euratomas) 2015/443 (9) ir (ES, Euratomas) 2015/444 (10).
   7.   Kiekvienos kadencijos pradžioje nariai pasirašo konfidencialumo deklaraciją.
   6 straipsnis
   Darbo metodas
   1.   Gavusi Komisijos Mobilumo ir transporto generalinio direktorato generalinio direktoriaus Komisijos vardu suteiktą patvirtinimą, visų pirma susijusį su veiklos rezultatų apžvalgos įstaigos finansavimu, veiklos rezultatų apžvalgos įstaiga priima šiuos dokumentus:
   
               a)
            
            
               savo metinę darbo programą ir metinę ataskaitą;
            
         
               b)
            
            
               savo darbo tvarkos taisykles;
            
         
               c)
            
            
               savo bendradarbiavimo su nacionalinėmis priežiūros institucijomis tvarką;
            
         
               d)
            
            
               darbo su oro navigacijos paslaugų teikėjais, oro uostus valdančiomis įstaigomis, oro uostų koordinatoriais ir oro vežėjais, nurodytais Įgyvendinimo reglamento (ES) Nr. 390/2013 3 straipsnio 8 dalyje, tvarką;
            
         
               e)
            
            
               duomenų tvarkymo planą.
            
         2.   Veiklos rezultatų apžvalgos įstaiga savo ataskaitas, rekomendacijas ir 1 dalyje nurodytus dokumentus priima paprasta balsų dauguma.
   3.   Gavusi Komisijos Mobilumo ir transporto generalinio direktorato generalinio direktoriaus Komisijos vardu suteiktą pritarimą ir atsižvelgdama į savo pačios nustatytus įgaliojimus, veiklos rezultatų apžvalgos įstaiga gali iš savo narių tarpo sudaryti pogrupius su jos darbu susijusiems konkretiems klausimams nagrinėti. Įvykdę jiems pavestas užduotis, tokie pogrupiai iš karto išformuojami.
   4.   Veiklos rezultatų apžvalgos įstaiga ir jos pogrupiai susitinka Komisijos patalpose. Tačiau išimtiniais atvejais posėdžiai gali būti rengiami kitose vietose.
   5.   Veiklos rezultatų apžvalgos įstaigos narių dalyvavimas tos įstaigos ir jos pogrupių posėdžiuose privalomas. Posėdyje dalyvauti negalintis narys nusiunčia pagrindimą pirmininkui ir sekretoriatui.
   6.   Sekretoriato padedama veiklos rezultatų apžvalgos įstaiga užtikrina, kad jos metodika atitiktų naujausius mokslo standartus.
   7 straipsnis
   Administracinė ir techninė parama
   1.   Kad veiklos rezultatų apžvalgos įstaiga veiktų našiai ir veiksmingai, Komisija teikia tos įstaigos veiklai reikalingą administracinę ir techninę pagalbą, įskaitant veiklos rezultatų apžvalgos įstaigos ir jos pogrupių sekretoriato paslaugas. Sekretoriatas sušaukia plenarinius veiklos rezultatų apžvalgos įstaigos posėdžius ir per juos teikia pagalbą, taip pat sušaukia pogrupių posėdžius.
   Administracinė ir techninė parama teikiama ekonomiškai efektyviai, užtikrinant, kad atlikdama savo užduotis veiklos rezultatų apžvalgos įstaiga būtų funkciškai ir techniškai nepriklausoma.
   2.   Jei Eurokontrolė nurodoma kaip tinkamų duomenų teikėjas, Komisija kartu su ja nustato tinkamas tų duomenų rinkimo, tvirtinimo, išankstinės analizės ir teikimo priemones ir užtikrina nuolatinę veiklos rezultatų apžvalgos įstaigos prieigą prie Įgyvendinimo reglamento (ES) Nr. 390/2013 21 straipsnyje nurodytų, Eurokontrolės turimų su veiklos rezultatais susijusių duomenų.
   8 straipsnis
   Ataskaitų teikimas ir skaidrumas
   1.   Atlikdama jai 2 straipsniu pavestas užduotis, veiklos rezultatų apžvalgos įstaiga teikia Komisijai ataskaitas ir rekomendacijas.
   2.   Prieš paskelbdama savo ataskaitas veiklos rezultatų apžvalgos įstaiga suteikia nacionalinėms priežiūros institucijoms galimybę patikrinti su veiklos rezultatų planų vertinimu ir stebėjimu susijusius faktinius duomenis.
   3.   Komisija visas veiklos rezultatų apžvalgos įstaigos ataskaitas ir rekomendacijas skelbia tam skirtoje svetainėje.
   4.   Tokios ataskaitos ir rekomendacijos neskelbiamos, jei jas paskelbus būtų pakenkta bet kokio viešojo ar privačiojo intereso apsaugai, kaip apibrėžta Europos Parlamento ir Tarybos reglamento (EB) Nr. 1049/2001 (11) 4 straipsnyje.
   5.   Veiklos rezultatų apžvalgos įstaiga priima metinę savo darbo ataskaitą, kurioje, be kita ko, aptaria savo bendradarbiavimą su Europos aviacijos saugos agentūra, darbo su oro navigacijos paslaugų teikėjais, oro uostus valdančiomis įstaigomis, oro uostų koordinatoriais ir oro vežėjais, nurodytais Įgyvendinimo reglamento (ES) Nr. 390/2013 3 straipsnio 7 ir 8 dalyse, tvarką ir susitarimą su Eurokontrole dėl prieigos prie 7 straipsnio 2 dalyje nurodytų su veiklos rezultatais susijusių duomenų.
   6.   Komisija stebi veiklos rezultatų apžvalgos įstaigos veikimą ir reguliariai informuoja valstybes nares apie jos darbo pažangą.
   9 straipsnis
   Išmokos, išlaidos ir atlyginimas
   1.   Kiekvienas veiklos rezultatų apžvalgos įstaigos narys, išskyrus pirmininką, turi teisę gauti vienam asmeniui per dieną už kiekvieną visą darbo dieną skiriamą ne didesnę kaip 600 EUR specialią išmoką. Bendra išmokų suma apskaičiuojama ir suapvalinama iki didesnės artimiausios sumos, mokėtinos už pusę darbo dienos. Mokėjimas atliekamas eurais.
   2.   Narių, išskyrus pirmininką, patiriamas kelionės ir pragyvenimo išlaidas Komisija atlygina vadovaudamasi Komisijos sprendimu C(2007) 5858 (12). Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   3.   Veiklos rezultatų apžvalgos įstaigos pirmininkui atlyginimą moka ir jo patiriamas kelionės bei pragyvenimo išlaidas administracine tvarka padengia Komisija.
   10 straipsnis
   Finansavimas
   Atliekant 2 straipsnyje nurodytas užduotis patiriamos veiklos sąnaudos, įskaitant sąnaudas, atitinkančias veiklos rezultatų apžvalgos įstaigos nariams skiriamas išmokas ir kompensacijas, nurodytas 9 straipsnyje, taip pat 7 straipsnyje nurodytos administracinės ir techninės paramos sąnaudos finansuojamos iš Sąjungos biudžeto. Sąnaudos, atitinkančios 9 straipsnio 1 ir 2 dalyse nurodytas išmokas ir kompensacijas, finansuojamos pagal Europos Parlamento ir Tarybos reglamento (ES, Euratomas) Nr. 966/2012 (13) 204 straipsnį ir Komisijos deleguotojo reglamento (ES) Nr. 1268/2012 (14) 287 straipsnį.
   11 straipsnis
   Panaikinimas
   Įgyvendinimo Sprendimas 2014/672/ES panaikinamas.
   12 straipsnis
   Įsigaliojimas ir taikymas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. sausio 1 d. iki 2024 m. gruodžio 31 d.
   
      Priimta Briuselyje 2016 m. gruodžio 16 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 96, 2004 3 31, p. 1.
   
      (2)  2013 m. gegužės 3 d. Komisijos įgyvendinimo reglamentas (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas (OL L 128, 2013 5 9, p. 1).
   
      (3)  2013 m. gegužės 3 d. Komisijos įgyvendinimo reglamentas (ES) Nr. 391/2013, kuriuo nustatoma bendroji mokesčių už oro navigacijos paslaugas sistema (OL L 128, 2013 5 9, p. 31).
   
      (4)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos aviacijos strategija“ (COM(2015) 598 final).
   
      (5)  2014 m. rugsėjo 24 d. Komisijos įgyvendinimo sprendimas 2014/672/ES dėl Bendro Europos dangaus veiklos rezultatų apžvalgos įstaigos paskyrimo pratęsimo (OL L 281, 2014 9 25, p. 5).
   
      (6)  2014 m. balandžio 16 d. Europos Parlamento ir Tarybos reglamentas (ES) Nr. 598/2014, kuriuo pagal darnųjį metodą nustatomos su triukšmu susijusių naudojimo apribojimų taikymo Sąjungos oro uostuose taisyklės ir procedūros ir panaikinama Direktyva 2002/30/EB (OL L 173, 2014 6 12, p. 65).
   
      (7)  2015 m. gruodžio 8 d. Tarybos sprendimas (ES) 2015/2394 dėl pozicijos, kurios Europos Sąjungos vardu turi laikytis valstybės narės, dėl sprendimų dėl Eurokontrolės funkcijų ir uždavinių ir centralizuotų paslaugų, kuriuos turi priimti Eurokontrolės nuolatinė komisija (OL L 332, 2015 12 18, p. 136).
   
      (8)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (9)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (10)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (11)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).
   
      (12)  2007 m. gruodžio 12 d. Komisijos sprendimas C(2007) 5858 „Komisijoje nedirbančių asmenų, kurie pakviesti dalyvauti posėdžiuose kaip ekspertai, patirtų išlaidų atlyginimo taisyklės“.
   
      (13)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      (14)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).
   
      PRIEDAS
      
         Veiklos rezultatų apžvalgos įstaigos narių atrankos ir tinkamumo kriterijai
      
      Veiklos rezultatų apžvalgos įstaigos narių atrankos ir tinkamumo kriterijai, be kitų, yra šie:
      
                  a)
               
               
                  įrodymais pagrįstos susijusios paraiškos teikėjo dalykinės žinios, kompetencija ir aukšto lygio profesinė patirtis su pagrindinėmis veiklos sritimis susijusiose srityse;
               
            
                  b)
               
               
                  proporcingas kompetencijos ir dalykinių žinių pasiskirstymas visose pagrindinėse veiklos srityse, taip pat lyčių ir geografinės kilmės pusiausvyra;
               
            
                  c)
               
               
                  proporcingas žinių pasiskirstymas, be kitų, šiose susijusiose srityse:
                  
                              —
                           
                           
                              ES aviacijos politikos ir taikytinų teisės aktų,
                           
                        
                              —
                           
                           
                              oro vežėjų ir (arba) oro uostų valdymo,
                           
                        
                              —
                           
                           
                              su karinėmis misijomis susijusių reikalavimų ir karinių operacijų valdymo,
                           
                        
                              —
                           
                           
                              aviacijos ekonomikos klausimų, SESAR diegimo valdymo ir Sąjungos finansavimo mechanizmų,
                           
                        
                              —
                           
                           
                              lyginamosios analizės, sąnaudų ir naudos analizės ir finansinio planavimo,
                           
                        
                              —
                           
                           
                              sąnaudų ir kitų veiklos sričių, taip pat civilinių ir karinių reikalavimų tarpusavio priklausomybės,
                           
                        
                              —
                           
                           
                              saugos rizikos nustatymo ir saugos veiklos rezultatų vertinimo,
                           
                        
                              —
                           
                           
                              apyvartinių taršos leidimų prekybos sistemos ir aplinkosaugos veiklos (sprendžiant, be kita ko, aviacijos poveikio aplinkai, degalų naudojimo efektyvumo, CO2 ir skleidžiamo triukšmo klausimus) rezultatų vertinimo,
                           
                        
                              —
                           
                           
                              sąveikos su gretima oro erdve poveikio bendram Europos dangui, įskaitant avaringų vietų ir eismo valdymą;
                           
                        
            
                  d)
               
               
                  gebėjimas analizuoti ir vertinti veiklos sričių tarpusavio priklausomybę bei sąveiką ir, remiantis planuojamais veiklos ir technologiniais patobulinimais, nustatyti būsimus tikslinius veiklos rodiklius;
               
            
                  e)
               
               
                  tinkami kalbos įgūdžiai, leidžiantys paraiškos teikėjui visapusiškai ir veiksmingai dalyvauti veiklos rezultatų apžvalgos įstaigos darbe;
               
            
                  f)
               
               
                  nepriklausomumas ir interesų konfliktų nebuvimas.